CELEX: 32016D1023
Language: lv
Date: 2016-06-17 00:00:00
Title: Padomes Lēmums (ES) 2016/1023 (2016. gada 17. jūnijs), ar ko atceļ Lēmumu 2010/289/ES par pārmērīga budžeta deficīta situāciju Slovēnijā

24.6.2016   
            
            
               LV
            
            
               Eiropas Savienības Oficiālais Vēstnesis
            
            
               L 166/17
            
         PADOMES LĒMUMS (ES) 2016/1023
   (2016. gada 17. jūnijs),
   ar ko atceļ Lēmumu 2010/289/ES par pārmērīga budžeta deficīta situāciju Slovēnijā
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 126. panta 12. punktu,
   ņemot vērā Eiropas Komisijas ieteikumu,
   tā kā:
   
               (1)
            
            
               Padome 2009. gada 2. decembrī, pamatojoties uz Komisijas ieteikumu, ar Padomes Lēmumu 2010/289/ES (1) saskaņā ar Līguma par Eiropas Savienības darbību (LESD) 126. panta 6. punktu nolēma, ka Slovēnijā pastāv pārmērīgs budžeta deficīts. Padome norādīja, ka 2009. gadam plānotais vispārējās valdības budžeta deficīts bija 5,9 %, tādējādi pārsniedzot Līgumā noteikto atsauces vērtību – 3 % no IKP. Bija plānots, ka vispārējās valdības bruto parāds 2009. gadā sasniegs 34,2 % no IKP, tādējādi paliekot zem Līgumā noteiktās atsauces vērtības 60 % no IKP.
            
         
               (2)
            
            
               Saskaņā ar LESD 126. panta 7. punktu un Padomes Regulas (EK) Nr. 1467/97 (2) 3. panta 4. punktu Padome, pamatojoties uz Komisijas ieteikumu, 2009. gada 2. decembrī pieņēma Slovēnijai adresētu ieteikumu par pārmērīga budžeta deficīta situācijas novēršanu līdz 2013. gadam. Minētais Padomes ieteikums tika publiskots.
            
         
               (3)
            
            
               Padome 2013. gada 21. jūnijā secināja, ka Slovēnija ir veikusi efektīvu rīcību, pildot Padomes 2009. gada 2. decembra ieteikumu saskaņā ar LESD 126. panta 7. punktu, bet ka pēc minētā ieteikuma pieņemšanas ir norisinājušies negaidīti nelabvēlīgi ekonomikas notikumi, kas lielā mērā negatīvi ietekmē publiskās finanses. Tāpēc Padome, pamatojoties uz Komisijas ieteikumu, uzskatīja, ka ir izpildīti Regulas (EK) Nr. 1467/97 3. panta 5. punktā paredzētie nosacījumi, un pieņēma jaunu Slovēnijai adresētu ieteikumu saskaņā ar LESD 126. panta 7. punktu par pārmērīga budžeta deficīta situācijas novēršanu līdz 2015. gadam. Minētais jaunais Padomes ieteikums tika publiskots.
            
         
               (4)
            
            
               Saskaņā ar Eiropas Parlamenta un Padomes Regulas (ES) Nr. 473/2013 (3) 11. panta 2. punktu, ņemot vērā riskus saistībā ar pārmērīga budžeta deficīta noturīgu novēršanu līdz 2015. gadam, Komisija 2014. gada 5. martā pieņēma Slovēnijai adresētu ieteikumu par nepieciešamās rīcības veikšanu, lai nodrošinātu pilnīgu atbilstību Padomes 2013. gada 21. jūnija ieteikumam, jo īpaši attiecībā uz Padomes ieteikto fiskālo centienu ievērošanu.
            
         
               (5)
            
            
               Saskaņā ar 4. pantu Līgumam par Eiropas Savienību un LESD pievienotajā Protokolā (Nr. 12) par pārmērīga budžeta deficīta novēršanas procedūru Komisija sniedz datus šīs procedūras īstenošanai. Piemērojot minēto protokolu, dalībvalstīm saskaņā ar Padomes Regulas (EK) Nr. 479/2009 (4) 3. pantu divreiz gadā, proti, pirms 1. aprīļa un pirms 1. oktobra, jāpaziņo valdības budžeta deficīta un parāda dati un citi saistītie rādītāji.
            
         
               (6)
            
            
               Padomei, pamatojoties uz paziņotajiem datiem, ir jālemj par to, vai lēmums par pārmērīga budžeta deficīta pastāvēšanu ir jāatceļ. Turklāt lēmums par pārmērīga budžeta deficīta pastāvēšanu ir jāatceļ tikai tad, ja Komisijas prognozes liecina, ka prognozes periodā budžeta deficīts nepārsniegs Līgumā noteikto atsauces vērtību – 3 % no IKP (5).
            
         
               (7)
            
            
               Dati, ko Komisija (Eurostat) sniegusi saskaņā ar Regulas (EK) Nr. 479/2009 14. pantu pēc Slovēnijas 2016. gada aprīļa paziņojuma, 2016. gada Stabilitātes programma un Komisijas 2016. gada pavasara prognoze ļauj izdarīt šādus secinājumus:
               
                           —
                        
                        
                           pēc 15 % no IKP sasniegšanas 2013. gadā vispārējās valdības budžeta deficīts 2014. gadā tika samazināts līdz 5 % no IKP, bet 2015. gadā tas sasniedza 2,9 % no IKP. Deficīta samazinājums 2015. gadā galvenokārt bija saistīts ar vienreizējo pasākumu neatkārtošanos, kas 2014. gadā ietekmēja deficītu (1,1 % no IKP), un ar ievērojamu kārtējo ieņēmumu pieaugumu (par 1,4 % no IKP), kas vairāk nekā kompensēja kārtējo izdevumu palielinājumu (par 0,2 % no IKP) un bruto pamatkapitāla izdevumu palielinājumu (par 0,2 % no IKP), ko izskaidro augstāks ES līdzekļu apgūšanas līmenis,
                        
                     
                           —
                        
                        
                           Slovēnijas valdības 2016. gada 28. aprīlī iesniegtajā Stabilitātes programmā 2016.–2019. gadam paredzēts, ka vispārējās valdības budžeta deficīts 2016. gadā samazināsies līdz 2,2 % no IKP un 2017. gadā sasniegs 1,6 % no IKP. Komisijas 2016. gada pavasara prognoze paredz, ka deficīts 2016. gadā būs 2,4 % no IKP, bet 2017. gadā tas būs 2,1 % no IKP. Tādējādi ir gaidāms, ka prognozes periodā budžeta deficīts saglabāsies zem Līgumā noteiktās atsauces vērtības – 3 % no IKP,
                        
                     
                           —
                        
                        
                           strukturālā bilance, t. i., vispārējās valdības budžeta bilance, kas koriģēta attiecībā uz ekonomikas ciklu un kurā atskaitīti vienreizējie un citi pagaidu pasākumi, laikposmā no 2013. gada līdz 2015. gadam pasliktinājās par 0,7 % no IKP,
                        
                     
                           —
                        
                        
                           parāda attiecība pret IKP palielinājās no 71 % no IKP 2013. gadā līdz 83,2 % no IKP 2015. gadā saistībā ar parādu palielinošām atlikumu un plūsmu korekcijām un vienreizējo pasākumu izdevumiem. Komisijas 2016. gada pavasara prognoze paredz, ka vispārējās valdības bruto parāds, kas 2015. gadā sasniedza maksimālo līmeni, 2017. gadā samazināsies līdz 78 % no IKP naudas drošības rezervju samazināšanās dēļ.
                        
                     
         
               (8)
            
            
               No 2016. gada, kas ir gads pēc pārmērīgā deficīta novēršanas, Slovēnijai piemēro Stabilitātes un izaugsmes pakta preventīvo daļu, un tai būtu jāvirzās uz sava vidējā termiņa mērķa sasniegšanu atbilstīgā tempā, tostarp ievērojot izdevumu kritēriju, un jāievēro parāda kritērijs saskaņā ar Regulas (EK) Nr. 1467/97 2. panta 1.a punktu. Šajā sakarībā šķiet, ka pastāv zināms risks 2016. gadā novirzīties no prasītās 0,6 % no IKP korekcijas virzībā uz vidējā termiņa budžeta mērķi. Nemainoties politikai, šķiet, ka pastāv risks 2017. gadā ievērojami novirzīties no ieteiktās 0,6 % no IKP korekcijas virzībā uz vidējā termiņa budžeta mērķi. Paredzams, ka Slovēnija 2016. gadā izpildīs pārejas noteikumu par parādu un 2017. gadā lielā mērā panāks atbilstību. Kopumā 2016. un 2017. gadā būs nepieciešami papildu pasākumi.
            
         
               (9)
            
            
               Saskaņā ar LESD 126. panta 12. punktu Padomes lēmums par pārmērīga budžeta deficīta pastāvēšanu jāatceļ, ja Padome atzīst, ka pārmērīgs budžeta deficīts attiecīgajā dalībvalstī ir novērsts.
            
         
               (10)
            
            
               Padome uzskata, ka pārmērīgais budžeta deficīts Slovēnijā ir novērsts un tāpēc Lēmums 2010/289/ES būtu jāatceļ,
            
         IR PIEŅĒMUSI ŠO LĒMUMU.
   1. pants
   Vispārējais novērtējums ļauj secināt, ka pārmērīga budžeta deficīta situācija Slovēnijā ir novērsta.
   2. pants
   Lēmumu 2010/289/ES atceļ.
   3. pants
   Šis lēmums ir adresēts Slovēnijas Republikai.
   
      Luksemburgā, 2016. gada 17. jūnijā
      
         
            Padomes vārdā –
         
         
            priekšsēdētājs
         
         J.R.V.A. DIJSSELBLOEM
      
   
   
      (1)  Padomes Lēmums 2010/289/ES (2009. gada 2. decembris) par pārmērīga budžeta deficīta situāciju Slovēnijā (OV L 125, 21.5.2010., 46. lpp.).
   
      (2)  Padomes Regula (EK) Nr. 1467/97 (1997. gada 7. jūlijs) par to, kā paātrināt un precizēt pārmērīga budžeta deficīta novēršanas procedūras īstenošanu (OV L 209, 2.8.1997., 6. lpp.).
   
      (3)  Eiropas Parlamenta un Padomes Regula (ES) Nr. 473/2013 (2013. gada 21. maijs) par kopīgiem noteikumiem budžeta plānu projektu uzraudzībai un novērtēšanai un pārmērīga budžeta deficīta novēršanai eurozonas dalībvalstīs (OV L 140, 27.5.2013., 11. lpp.).
   
      (4)  Padomes Regula (EK) Nr. 479/2009 (2009. gada 25. maijs) par to, kā piemērot Eiropas Kopienas dibināšanas līgumam pievienoto Protokolu par pārmērīga budžeta deficīta novēršanas procedūru (OV L 145, 10.6.2009., 1. lpp.).
   
      (5)  Saskaņā ar Specifikācijām par Stabilitātes un izaugsmes pakta īstenošanu un pamatnostādnēm par stabilitātes un konverģences programmu formātu un saturu.